सिंघम फिल्म के एक्टर जयंत सावरकर का 88 साल की उम्र में निधन
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  ज्ञानवापी परिसर में आज सुबह 7 बजे से ASI की टीम सर्वे शुरू करेगी। वाराणसी कोर्ट पहले ही मस्जिद के वजूखाने को छोड़कर पूरे परिसर का सर्वे कराने की अनुमति दे चुकी है।
दिग्गज मराठी एक्टर जयंत सावरकर का 88 साल की उम्र में निधन हो गया। जयंत के बेटे ने बताया कि ब्लड प्रेशर लो होने की वजह से वो 10-15 दिनों से अस्पताल में भर्ती थे और रविवार रात को उन्हें वेंटिलेटर पर रखा गया था। जयंत ने 'सिंघम' और 'रॉकी हैंडसम' समेत कई फिल्मों में काम किया था।
आज की अन्य बड़ी खबरें...
मारुति ने 87 हजार गाड़ियां वापस बुलाईं, स्टीयरिंग टाइ रॉड में गड़बड़ी मिली थी
मारुति सुजुकी इंडिया लिमिटेड तकनीकी खराबी के कारण 87,599 गाड़ियां वापस बुलाई हैं। इन गाड़ियों में S-Presso और Eeco के मॉडल शामिल हैं। कंपनी ने जानकारी दी है कि 5 जुलाई 2021 से 15 फरवरी 2023 के बीच बनी गाड़ियों को वापस बुलाया गया है। इस दौरान बनी गाड़ियों में स्टीयरिंग टाइ रॉड में कुछ कमी होने के चलते गाड़ी की हैंडलिंग में या फिर स्टीयरेबिलिटी (गाड़ी को मोड़ने या घुमाने की क्रिया) में दिक्कत आ सकती है। कंपनी ने बताया कि मारुति सुजुकी की ऑफिशियल डीलर वर्कशॉप पर खराब पार्ट बदलने को लेकर ग्राहकों से संपर्क करेंगी। इस पूरी प्रक्रिया में कस्टमर्स से कोई पैसा नहीं लिया जाएगा।
कर्नाटक हाईकोर्ट के जजों को जान से मारने की धमकी, PRO को वाट्सएप पर आया मैसेज
कर्नाटक हाईकोर्ट के जजों और PRO को जान से मारने की धमकी मिली है। PRO के मुरलीधरन को इंटरनेशनल नंबर से उनके मोबाइल पर 12 जुलाई को शाम 7 बजे वाट्सएप मैसेज में यह धमकी दी गई है। इसमें 6 जजों जस्टिस मोहम्मद नवाज, जस्टिस एचटी नरेंद्र प्रसाद, जस्टिस अशोक जी निजगन्नावर (रिटायर्ड), जस्टिस एचपी संदेश, जस्टिस के नटराजन और जस्टिस बी वीरप्पा (रिटायर्ड) के नाम हैं।
यह मैसेज हिंदी, उर्दू और इंग्लिश में है। मुरलीधरन ने इसकी शिकायत 14 जुलाई को पुलिस में दर्ज कराई है। मैसेज किसी दुबई गैंग का है। मैसेज में 50 लाख रुपए की फिरौती मांगी गई। यह पैसा पाकिस्तान के बैंक खाते में जमा करने को कहा गया।
सुप्रीम कोर्ट का असम में परिसीमन रोकने से इनकार, चुनाव आयोग जारी रख सकता है प्रोसेस
सुप्रीम कोर्ट ने असम में लोकसभा, विधानसभा सीटों का परिसीमन रोकने से इनकार कर दिया है।चुनाव आयोग इसकी प्रोसेस जारी रख सकता है। कोर्ट ने परिसीमन को चुनौती देने वाली याचिकाओं पर केंद्र सरकार और चुनाव आयोग से जवाब मांगा। कोर्ट हालांकि चुनाव आयोग को परिसीमन प्रक्रिया शुरू करने का अधिकार देने वाले कानूनी प्रावधान की वैधता की जांच करने को तैयार हो गया है।
संसद के मानसून सत्र के लिए रणनीति तैयार करने विपक्षी दलों के गठबंधन की बैठक कल 
संसद के मानसून सत्र के लिए रणनीति तैयार करने के लिए विपक्षी दलों के गठबंधन INDIA के सांसद मंगलवार को बैठक करेंगे। यह बैठक संसद में नेता प्रतिपक्ष मल्लिकार्जुन खड़गे के ऑफिस में होगी।
पश्चिम बंगाल में रामनवमी शोभायात्रा के दौरान हुई हिंसा की जांच NIA ही करेगी, सुप्रीम कोर्ट ने कलकत्ता हाईकोर्ट का आदेश बरकरार रखा
पश्चिम बंगाल में रामनवमी शोभायात्रा के दौरान हुई हिंसा मामले में सुप्रीम कोर्ट ने कलकत्ता हाई कोर्ट के आदेश को बरकरार रखा है। हाई कोर्ट ने राष्ट्रीय जांच एजेंसी (NIA) को जांच सौंपने का आदेश दिया था। हाई कोर्ट के इस आदेश को ममता सरकार ने सुप्रीम कोर्ट में चुनौती दी थी। कोर्ट ने पश्चिम बंगाल सरकार की याचिका पर विचार करने से इनकार कर दिया।
त्रिपुरा के खोवाई में भूकंप का झटका, रिक्टर स्केल पर तीव्रता 3.8 आंकी गई
त्रिपुरा के खोवाई में सोमवार दोपहर 3:34 बजे भूकंप का झटका महसूस किया गया। राष्ट्रीय भूकंप विज्ञान केंद्र ने बताया कि रिक्टर स्केल पर भूकंप की तीव्रता 3.8 आंकी गई।
तमिलनाडु के शिवकाशी में माचिस बनाने के कारखाने में आग, दमकल की गाड़ियां मौके पर पहुंचीं
तमिलनाडु में विरुधुनगर जिले के शिवकाशी में सोमवार को माचिस बनाने के कारखाने में धमाका हो गया। इसके बाद वहां आग लग गई। सूचना मिलते ही दमकल की गाड़ियां मौके पर पहुंच गई हैं।
UP के एटा में नहर में गिरी कार, 5 की मौत; मरने वालों में एक ही परिवार के 4 लोग
उत्तर प्रदेश के एटा में काली नदी में स्विफ्ट डिजायर कार अनियंत्रित होकर नीचे गिर गई। हादसे में कार के ड्राइवर सहित एक ही परिवार के 4 लोगों की मौत हो गई। कार रात 12 बजे नदी में गिरी, इसकी जानकारी सुबह 5 बजे मिली। मरने वालों में चाचा-चाची, भतीजा और भतीजे की पत्नी, भतीजे का दोस्त शामिल है। पूरी खबर यहां पढ़ें...
इंडोनेशिया के मुना आइलैंड जा रही नाव डूबने से 15 लोगों की मौत, 19 लापता
इंडोनेशिया में सोमवार को एक नाव डूबने से 15 लोगों की मौत हो गई। जबकि 19 लोग लापता हैं। इंडोनेशिया की नेशनल सर्च और रेस्क्यू एजेंसी के मुताबिक हादसा देर रात 12 बजे के बाद हुआ। सभी मृतकों की पहचान कर उनके शव परिजनों को सौंप दिए गए हैं।
वहीं, हादसे में बचाए गए 6 लोगों का अस्पताल में इलाज किया जा रहा है। रिपोर्ट्स के मुताबिक नाव 40 लोगों के लेकर इंडोनेशिया के मुना आइईलैंड की तरफ जा रही थी।
एंटीलिया बम धमकी मामले में सुप्रीम कोर्ट ने पूर्व पुलिस अधिकारी प्रदीप शर्मा की अंतरिम जमानत दो हफ्ते बढ़ाई
सोमवार को सुप्रीम कोर्ट ने मुंबई के पूर्व पुलिस अफसर प्रदीप शर्मा की अंतरिम जमानत दो हफ्ते के लिए बढ़ा दी। उन्हें बिजनेसमैन मुकेश अंबानी के घर एंटीलिया में बम की धमकी और बिजनेसमैन मनसुख हिरन की हत्या के मामले में गिरफ्तार किया गया था। जस्टिस ए एस बोपन्ना और बेला एम त्रिवेदी की बेंच ने कहा कि इसके बाद जमानत आगे नहीं बढ़ाई जाएगी।
चीन में जिम की छत गिरने से 10 की मौत; 160 फायर फाइटर्स ने चलाया रेस्क्यू ऑपरेशन
चीन के हेइलोंगजियांग प्रांत में एक स्कूल में बने जिम की छत गिरने से 10 लोगों की मौत हो गई। हादसा रविवार को दोपहर 3 बजे हुआ। न्यूज एजेंसी शिनहुआ के मुताबिक मलबे से 14 लोगों जिंदा बाहर निकाला गया है। इनमें 4 लोगों की हालत गंभीर है। वहीं, हादसे का जिम्मेदार ठहराते हुए एक व्यक्ति को गिरफ्तार किया गया है। रेस्क्यू ऑपरेशन के लिए 160 फायर फाइटर्स और 39 ट्रकों को काम पर लगाया गया है।
शुरुआती जांच में हादसे की वजह जिम की छत पर रखे परलाइट को बताया गया है। दरअसल, जिम के साथ एक इमारत में कंस्ट्रक्शन का काम चल रहा था। इस दौरान वहां काम कर रहे लोगों ने परलाइट जिम की छत पर रख दिया। बारिश की वजह से वह परलाइट पानी सोखकर भारी हो गया और उसके वजन से छत गिर गई।
यमुना एक्सप्रेस-वे पर घायलों को बचा रहे 3 युवकों समेत 4 को बस ने रौंदा
यमुना एक्सप्रेस-वे पर सोमवार सुबह एक एक्सीडेंट में 4 लोगों की मौत हो गई। अलीगढ़ में नोएडा जा रही एक कार हादसे का शिकार हो गई थी और उसमें एक महिला और बच्ची समेत तीन लोग फंसे हुए थे। वहां से गुजर रहे 4 युवकों ने यह देखा तो वे मदद के लिए रुक गए।
एक युवक बच्ची को निकालकर सड़क के किनारे चला गया। बाकी महिला को निकालने में लगे रहे। तभी पीछे से आ रही बस ने कार समेत युवकों को रौंद दिया। हादसे में कार सवार महिला और 3 युवकों की मौत हो गई। पूरी खबर पढ़ें...
एयरफोर्स की महिला अधिकारी की मौत, मेस वर्कर ने किया था हमला
भारतीय एयरफोर्स की स्काड्रन लीडर अर्शिता जैसवाल की रविवार को मौत हो गई। उन पर 17 जुलाई को पठानकोट में उनके आधिकारिक आवास पर एक मेस वर्कर ने हमला किया था। वर्कर चोरी करने के इरादे से उनके घर में घुसा था। घटना में वे गंभीर रूप से घायल हो गई थीं। उनका पंचकुला के आर्मी कमांड हॉस्पिटल में इलाज चल रहा था।
पुणे मुंबई एक्सप्रेस वे पर चट्‌टान खिसकने से मलबा जमा, नुकसान की खबर नहीं
महाराष्ट्र के पुणे मुंबई एक्सप्रेस हाईवे पर आडोशी गांव के पास मुंबई लाइन पर चट्टान खिसकने की घटना की वजह से मलबा जमा हो गया है। मलबे को JCB और डंपर की मदद से हटाने का काम जारी है। चट्टान खिसकने की इस घटना में जनहानि की कोई सूचना नहीं है।
सूडान में एक विमान क्रैश हुआ, 9 की मौत
पोर्ट सूडान एयरपोर्ट पर रविवार को एक प्लेन क्रैश हो गया। इस हादसे में चार सैन्यकर्मियों सहित 9 लोगों की मौत हो गई। न्यूज एजेंसी AFP के मुताबिक, सेना ने बताया कि हादसा विमान में तकनीकी खराबी की वजह से हुआ। दुर्घटना में एक बच्ची की जान बच गई है। उसे अस्पताल में भर्ती कराया गया है। पढ़ें पूरी खबर...
तिरुवनंतपुरम से दुबई जा रही एयर इंडिया की फ्लाइट AC खराब होने के बाद वापस लौटी
तिरुवनंतपुरम से दुबई जा रही एयर इंडिया की फ्लाइट उड़ान भरने के कुछ देर बाद ही वापस लौट आई। न्यूज एजेंसी ANI के मुताबिक, फ्लाइट में AC काम नहीं कर रहा था। इसी वजह से विमान को वापस लौटना पड़ा। हवाईअड्डे के एक अधिकारी ने बताया कि फ्लाइट संख्या IX 539 में क्रू मेंबर सहित 174 लोगों थे। सभी लोग सुरक्षित हैं।